Եվգենի Վասիլևիչ Բազարով

Եվգենի Վասիլևիչ Բազարով, Տուրգենևի «Հայրեր և որդիներ» վեպի հերոս։ Նիհիլիզմի հետևորդ է, այսինքն՝ մերժում է հասարակության մեջ ընդունված բոլոր արժեքները։

Կյանքի պատմությունը 

Եվգենի Բազարովը ծնվել է գնդի բժիշկ Վասիլի Բազարովի և ազնվական ծագում ունեցող Արինա Վլասևնայի ընտանիքում, սովորել է բժշկական համալսարանում (գնալով հոր հետքերով)։ Համալսարանում Բազարովը ծանոթանում և մտերմանում է Արկադի Նիկոլաևիչ Կիրսանովի հետ։ Շուտով նրանք միասին մեկնում են Կիրսանովների կալվածք, որտեղ Բազարովը ծանոթանում է Արկադիի հոր՝ Նիկոլայ Պետրովիչի և հորեղբոր՝ Պավել Պետրովիչի հետ։ Վերջինիս հետ ընդհարվում է կյանքի հանդեպ ունեցած տարակարծության պատճառով։

Այնուհետև Բազարովը սիրահարվում է Աննա Սերգեևնա Օդինցովային, որի հանդեպ տածած սերը Եվգենիի մեջ հիմնովին փոխում է նիհիլիզմի արտահայտվածությունը. նա սկսում է «հավատալ սիրուն»։ Դրանից հետո Բազարովն Արկադիի հետ մեկնում է ծնողների մոտ։ Երեք օր այստեղ մնալով՝ նրանք վերադառնում են Կիրսանովների մոտ, որտեղ սիրահետում է Փենեչկային, այնուհետև մենամարտում է Պավել Պետրովիչ Կիրսանովի հետ։

Բազարովը մեկնում է հոր մոտ, որտեղ սկսում է բուժել նրանց, ովքեր բժշկի կարիք են ունենում։ Տիֆից մահացածի դիակի վրա աշխատելիս՝ վնասում է մատը և շուտով մահանում արյան վարակումից։

Նախատիպեր 
Բազարովի կերպարի նախատիպ կարելի է համարել 19-րդ դարի կեսերի երիտասարդ քննադատների և հրապարակախոսների ողջ սերունդը. Ն. Ա. Դոբրոլյուբով, Դ. Ի. Պիսարև և այլք։ Հայտնի է մի դեպք, երբ Տուրգենևը գնացքում հանդիպում է գավառացի մի երիտասարդ բժշկի, որը հիացնում է նրան իր խելքով և կտրուկ հայացքներով։ Հնարավոր է, որ հենց այդ երիտասարդն է հիմք հանդիսացել Բազարովի կերպարի համար։

Պատմական ժամանակաշրջան 
Գործողությունները տեղի են ունենում 1859 թվականի ամռանը, այսինքն՝ Ռուսաստանում Գյուղացիական ռեֆորմների (1861) նախօրյակին։

Տես նաև 
 Իվան Տուրգենև
 Նիհիլիզմ

Արտաքին հղումներ 
 Բազարովի բնութագիրը litra.ru կայքում
 Եվգենի Բազարով հերոսի նկարագրությունը

Իվան Տուրգենև